Ishaya.
6.
A̱ ka̱ya̱ ka na mogono Uzaya u kuwa̱i, ɗa me enei Vuzavaguɗu ida̱shi zuva a kakuba ko tsugono n tsugbayin, ɗa wanshi u kuminya u ni u shanai A̱Ꞌisa̱ a gbayin. 
Anan Corobin a shamgbai ɗe a gaɗi vi ni, yaba dem vi le n evelyu a̱ ta̱li, ere a ɗa a palakai a̱shi, e re kpamu a palakai ene, ere a na a buwai a ɗaɗa a na i a kuyaꞋanka ciɗinkpi. 
E meɗekenshenei, <<Vuza ciɗa, vuza ciɗa, vuza ciɗa a̱yi ɗa Vuzavaguɗu MalaꞋimili, iɗika dem i shana ta̱ n tsugbayin ci ni.>> 
Adama a kacaꞋa ka̱ ka̱la̱ka̱tsu ka vuza na u yaꞋin meɗevile ɗa iga̱Ꞌin a̱ utsutsu a̱ gba̱ɗa̱i ali n uvari wa dem, ɗa a̱Ꞌisa̱ a gbayin a shanai n ka̱nga̱. 
N danai, <<Ili ya atakaci i ɗa a kubana wa̱ va̱, n yawa ta̱ uteku, mpa una̱ u va̱ u tsu gaꞋan ba, ɗa kpamu mi o kuyongo n uma a na i n kadanshi ka singai a̱ una̱ u le ba. Me ene ta̱ Mogono ma, Vuzavaguɗu MalaꞋimili n a̱shi a̱ va̱.>> 
Corobin vi te vi imkpai ɗa vu ta̱wa̱i wa̱ va̱ n ka̱ga̱ruwa̱shi e kukiye ku ni, ka na u kaɓai n ikaɓatsu ya akina ɗe a katalikalyuka. 
Ɗa u saꞋwai una̱ u va̱ n ka̱ga̱ruwa̱shi ka ɗa u danai, <<Indana, ili i nampa i saꞋwa ta̱ una̱ u nu, a takpa ta̱ kawuya ka̱ nu, ɗa kpamu a cinukpakai nu unushi u nu.>> 
Ɗaɗa m panai ka̱la̱ka̱tsu ka Vuzavaguɗu a kudana, <<Yayi n kusuku? Yayi u kubana ka tsu?>> Ɗa mu ushuki, <<Mpa ɗa na. Suku mu.>> 
Ɗaɗa u danai, <<Bana vu dana uma a nampa, << <Yi ta̱ a kupana mayin, ama ye kuyeve ba. Yi ta̱ a kinda mayin, ama ya̱ kuka̱na̱ punu ili ba.> 
Zuwa a̱ɗu a uma a nampa a kpanduku, vu votsuku atsuvu e le ka̱ta̱ kpamu vu pala a̱shi e le. Nannai ɗa baci ba, i ta̱ a̱ kene n a̱shi e le, ka̱ta̱ a pana n atsuvu e le, e yeve n a̱ɗu e le ka̱ta̱ a sabaꞋa o potso.>> 
Ɗaɗa me ecei, <<Ali makyan me ne maꞋi, Vuzavaguɗu?>> Ɗa wu ushuki mu, <<Ali sai ayin a na iɗika kakau yo okpoi agali babu vuza vi ida̱shi ɗe, sai ayin a na iꞋuwa yo okpoi lekeɗi, ashina feu o bonoi a̱pula̱ka̱, 
sai ayin a na Vuzavaguɗu u suki yaba dem daꞋin, ɗa iɗika ya yo okpoi lekeɗi. 
Ko ka̱pa̱m ka uma kaꞋa baci ko okpoi koci, ko ta na a una le baci feu. Ama tsu na a̱gunli o tsu okpo a ayin a na baci a kapai nɗanga, ta feu uma o yoku a na n zagbai o kokpo nannai.>> 
