Tsuɓari.
7.
Kula ku singai ku laꞋa ta̱ maniꞋin ma̱ ma̱gula̱ni, kpamu kanna ku ukpa̱ ka laꞋa ta̱ kanna ka limata. 
U laꞋa ta̱ n kugaꞋan a bana a kpaꞋa ku kpalu an a kubana a kpaꞋa ku ka̱ɗiva̱, adama a na ukpa̱ u ɗa ukocishi u yaba dem, ka̱sukpa̱ vuza wuma ra̱ka̱ u zuwa i nampa ya a̱ ka̱ɗu ka̱ ni. 
Una̱mgbuka̱tsuma̱ u laꞋa ta̱ izoshi, adama a na una̱mgbuka̱tsuma̱ u tsu tuka̱ ta̱ kulapulu a̱ ka̱ɗu. 
Ka̱ɗu ka vuza vu ugboji ko ci yongo ta̱ a̱ ubuta̱ u kpalu, ama ka̱ɗu ka kalau ki ta̱ adama a kupana ku uyoꞋo. 
U laꞋa ta̱ n kugaꞋan vuma u pana uɓarangi vuza vu ugboji, an wa kupana ishipa ya alau. 
Uteku tsu na maɗanga ma awana mi a̱ ku kula̱ e kenle, ta i zoshi ya alau yi nannai. Nava feu gbani ɗa. 
Ukuna u modoruko u tsu bonoko ta̱ vuza vu ugboji kalau, kalyaꞋa kpamu ka̱ tsu la̱nga̱sa̱ ta̱ vuma. 
Ukocishi u kakuna u tsu laꞋa ta̱ ugiti, uka̱ni u ka̱ɗu u laꞋa ta̱ a̱ra̱ɗi 
Ka̱ta̱ vu yaꞋan moloko ma kuna̱mgba̱ ka̱tsuma̱ ba, adama a na kalau ka ko ci yongo a wupa. 
Ka̱ta̱ vu yaꞋan keci vu dana, <<Yiɗa̱i i zuwai ayin a cau, a laꞋi o gogo na?>> Adama a na u gaꞋan uma a yaꞋan keci ku nanlo ba. 
Ugboji wi ta̱ n ugaꞋin, ci ili yi uka̱ni, yi ta̱ n ugaꞋin wa aza a na enei kanna. 
Ugboji, u tsu ere ta̱ vuma, tsu na ikebe i ci ere vuma, ama ugaꞋin u kuyeve u ɗaɗa, ugboji u tsu ɓa̱nka̱ ta̱ wuma u vuza na wi n u ɗa. 
La̱na̱i biꞋi ili i na Ka̱shile ka yaꞋin. Yayi wa̱ kuba̱rukpa̱ ili i na u ka̱nza̱i? 
Ayin a gaꞋan baci, yaꞋan ma̱za̱nga̱, ama ayin a̱ na̱mgba̱ baci ciɓa, a na Ka̱shile kaꞋa ka yaꞋin ayin nampa, a̱yi ɗa feu u yaꞋin a̱yi na ɗe. Adama nannai, vuma wi a kufuɗa kuyeve ili i na i kugita̱ e kelime ba. 
A ayin a wuma u gbani a̱ va̱ a nampa a, me ene ta̱ ili i nampa ya ra̱ka̱. Vuza vu usuɓi a̱ ku kuwa̱ a̱ ka̱tsuma̱ ku usuɓi u ni, vuza gbani-gbani u geshe o kuyongo n kawuya ka̱ ni. 
Ka̱ta̱ vu ɗika ka̱ci ka̱ nu vuza vu usuɓi ɗa vi ka̱u ba, ko kpamu vuza vu ugboji ka̱u ba ta baci nannai ba vi ta̱ a ku una ka̱ci ka̱ nu. 
Ka̱ta̱ vo okpo vuza kawuya ka̱u ba, ka̱ta̱ tan feu vo okpo kalau ba adama a̱ yiɗa̱i ɗa vi a̱ ku kuwa̱ babu ayin a̱ nu a yawa? 
Ugan ta̱ vu ushuku n ke te a na va̱ ku ka̱sukpa̱ ka nan ɗe. vuza na wi a kupana wovon u Ka̱shile a̱yi ɗa u kufuɗa kutono ili i nampa ya ra̱ka̱. 
Ugboji u tsu zuwa ta̱ vuza vu ugboji u tsurakpa u laꞋa aza o tsugono kupa a̱ likuci. 
Babu vuza vu usuɓi aduniyan vuza na u ci yaꞋan ku usuɓi babu unushi. 
Ka̱ta̱ vu zuwa atsuvu a ili i na uma i a kadanshi ba, ta baci nannai ba vi ta̱ a kupana agbashi a̱ nu a kushika wu, 
adama a na avu feu vu yeve ta̱ a ka̱ɗu ka̱ nu, n a̱bunda̱i vu shika ta̱ uma. 
N kondoi ili i nampa ya ra̱ka̱ n ugboji u vu ɗa n danai, <<N ciga ta̱ mo okpo vuza vu ugboji>> ama ka nampa ka, ka laꞋa ta̱ u tsura u va̱. 
Kakuna ko cicoꞋo, ki ta̱ n atakaci, ki kuyeve taci-taci ba, yayi u kuyeve ili i na yi punu ra̱ka̱? 
Ɗa zuwai ka̱ci ka̱ va̱ adama a na n yeve, adama a na n la̱na̱ ka̱ta̱ n la̱nsa̱ ugboji n tsu na a ci yaꞋan ili ka̱ta̱ kpamu n yeve tsulau tsu ka gbani-gbani, n ujari u tsulau. 
Ɗa n cinai ili i na i laꞋi ukpa̱ okono, vuka vu na ka̱ɗu ka̱ ni ki maza maꞋa vuza na ka̱ɗu ka̱ ni uganda u ɗa ekiye a̱ ni kpamu ci ikani. Vuma na u ci yaꞋan ili i na Ka̱shile ka tsu pana uyoꞋo, wi ta̱ a kulaꞋaka e ekiye a̱ ni, ama vuza vu unushi u ku laꞋaka e ekiye a̱ ni ba. 
Malum ma danai, la̱na̱, ili i na me enei i ɗaɗa na. M ɓolongu ta̱ ili i te n vutoku, adama a na n yeve tsu na o foɓusoi ili ra̱ka̱. 
mpa biꞋi a̱ ka̱tsuma̱ ka̱ kula̱nsa̱, ama n ciya̱ ili i na mi a̱ kula̱nsa̱ va ba, ɗa n ciya̱i vuma te ma̱riki a̱ ka̱tsuma̱ ka̱ ka̱kpa̱n. ama a̱ ka̱tsuma̱ ka a̱ma̱ci ko vuza te. 
Na ɗa koci ili i na n yevei, Ka̱shile ka yaꞋan ta̱ vuma n ka̱ɗu ke mejege, ama ɗa uma a̱ ripula̱i ka̱ci ka̱ le okpoi aza a gbani-gbani. 
