Zafaniya.
3.
Ili ya atakaci a kubana a̱ likuci yi ugbamiwasuvu, likuci yi nshinda̱ n modoruko! 
U tsu panaka vuza ba, u tsu ushuku a lapulaka yi ba. U zuwa ka̱ɗu u Vuzavaguɗu ba, u gbaga Ka̱shile ka̱ ni ba. 
Aza e kelime a̱ ni ikawu i yura̱ i ɗa, ayaꞋinfada a̱ ni nkunzukunzu n ɗa n na n tsu uta̱ n kulivi, ele na a tsu buka ili yi asa ba. 
Eneki a̱ ni uma a kavama a ɗa, aza a kalyaꞋa a ɗa. Anan ganu a̱ ni a natukpai, ili i na yi ciɗa. Ɗa kpamu a̱ kpa̱ɗa̱i kutono wila̱ u Ka̱shile. 
Vuzavaguɗu na wi punu a̱ likuci ya, wi ta̱ n usuɓi, u tsu nusa ba. Usana lakam u tsu yaꞋan ta̱ kasingai, babu usana u na u tsu kpa̱ɗa̱ kuyaꞋan kasingai, ama uma a gbani-gbani i n wono ba. 
Vuzavaguɗu u danai, <<N takpa ta̱ kumaci ka aduniyan, ubuta̱ wu utsura u le u na̱mgba̱ ta̱. Ɗa kpamu n la̱nga̱sa̱i uye u le, ko vuza u tsu tono punu ba. O bonokoi likuci i le agali, ali ko vuza a buwaka punu ba, ko vuza u buwa punu ba. 
N danai, <Mayun uma a̱ va̱ a pana wovon u va̱, ushuku n kulapulu.> I o kudoku kutakpa asuvu e le, a kakuna ka na m ɓarangi le ba. Ama ɗa o doku yaꞋin mali, a natukpa ka̱ci ke le. 
Vuzavaguɗu u danai, << Vanai, kanna ka na n kuɗa̱nga̱ n yaꞋan kadanshi adama a̱ɗa̱, adama a na n sheshe ta̱ n ɓolongu uma aduniyan, n tsugono kakau, adama a na n tsuwa̱nka̱ le wupa u va̱, n asuvu a usuɗukpi a̱ va̱ dem. adama asuvu a usuɗukpi e cisheꞋe tsu va̱, i ta̱ o kusongu aduniyan ra̱ka̱. 
<<Ka̱ta̱ m bonoko elentsu a uma a̱ va̱ ciɗa, adama a na ra̱ka̱ vi le e ɗeke kula ku Vuzavaguɗu, ka̱ta̱ a cikpa yi n ka̱ɗu ke te. 
Ili i na i ɗikai a nɗolu n Kushi, aza a na a ci cikpa mu, uma a̱ va̱ a na i uwaciwi, i ta̱ a̱ kutuka̱ mu n kuneꞋe. 
<<A kanna ka nanlo i e kuneke wu wono ba, adama a ugbamiwasuvu u na vu yaꞋankai mu ba, adama a na mi ta̱ a ku utuka̱ aza ugbamiwasuvu, n aza a̱ra̱ɗi e mere ma̱ ɗa̱. Yi o kudoku ya yaꞋan ugbamukaci, a kusan ku ciɗa ku va̱ ba. 
Ama mi ta̱ a̱ kuka̱sukpa̱ aza a̱ ma̱riki, n aza a na o goyoi ka̱ci ke le, aza a na e nekei a̱ɗu e le u Vuzavaguɗu. 
Aza a Isaraila a na a buwai, i o kudoku a yaꞋan unushi ba, i kpamu a kudansa aꞋuwa ba, adama a na kelentsu ka aꞋuwa ki o kuyongo a una̱ u le ba. I ta̱ a kuyaꞋan kalina a vaku, ko vuza u kurikpa̱sa̱ le ba.>> 
YaꞋan ishipa, avu Sihiyona, ɗa̱ngusa̱ ka̱la̱ka̱tsu ka̱u avu Isaraila. YaꞋan ma̱za̱nga̱ n izoshi, avu Urushelima. 
Vuzavaguɗu u takpaka wu ta̱ atakaci a̱ nu, ɗa kpamu u lokoi irala i nu. Vuzavaguɗu, mogono mi Isaraila, mi ta̱ e mere ma̱ nu, vi a kupana wovon ba. 
A kanna ka nanlo i ta̱ a kudana Urushelima, <<Ka̱ta̱ vu pana wovon ba, avu Sihiyona, ka̱ta̱ vu ka̱sukpa̱ ekiye a̱ nu a̱ kuwa̱ ba. 
Vuzavaguɗu Ka̱shile ka̱ nu ki ta̱ e mere ma̱ nu, kovonshi kaꞋa ka na ka̱ tsu ciya̱ ulyaꞋi. Wi ta̱ a kuyaꞋan ma̱za̱nga̱ n avu, wi ta̱ a ku sabaꞋasaka wu n ucigi u ni, wi ta̱ a kuyaꞋan ma̱za̱nga̱ n avu a̱ ubuta̱ u kuyaꞋan ki ishipa. 
Tsu na a ci yaꞋan a kanna ka̱ ka̱ɗiva̱, mi ta̱ a kutakpaka ɗa̱ ka gbani-gbani, i o kudoku e neke ɗa̱ wono ba. 
A ayin a nanlo, mi ta̱ a kutakacika, aza a na i a kutakacika wu ra̱ka̱, mi ta̱ a ku wawa ma̱kutsuma̱, mi ta̱ kpamu o kuɓolongu aza a na ishi a wacuwai. Mi ta̱ o kubonoko wono ucikpi, i ta̱ a kulyaꞋa kula aduniyan. 
A ayin a nanlo mi ta̱ o kubonoko ɗa̱ a kpaꞋa, n ɓolongu ɗa̱ a̱ ubuta̱ ute, ka̱ta̱ n zuwa ɗa̱ i yaꞋan kula. i ciya̱ ucikpi a ubuta̱ u uma aduniyan dem, a ayin a na baci m bonokoi ɗa̱ n una̱singai u ɗa̱.>> Mpa Vuzavaguɗu n dansai.
