Ishaya.
46.
A̱ma̱li a aza a Babila a na e ci ɗeke Belu n Nebo a̱ ciya̱ ta̱ ugoyi ka̱u, a canuku ta̱ ululu e le a̱ ka̱na̱i kuka̱ra̱ka̱ a ɗa. Gogo na i ta̱ a gaɗi vu nnama n na n tsu canuku ucanuku nnama n nampa mo oꞋwo ta̱ adama a ucanuku u ululu u na a ɗikai va. 
A̱ma̱li a a̱ ciya̱i kugoyi ɗa a kuɗa̱ngi koɓolo n aza a na a ɗikai le, a fuɗa ta na a̱ ɓa̱nka̱ a̱miki a ba, ɗa a ɗikai dem vi le a kubana a̱ ubuta̱ wu ugbashi. 
<<Panakai mu, a̱ɗa̱ aza a Yakubu, a̱ɗa̱ vu na i buwai dem a̱ ka̱tsuma ka kpaꞋa ki Isaraila. A̱ɗa̱ vu na n la̱na̱i kafu a matsa ɗa̱, ɗa n ɗengusa̱i ɗa̱ ali n ayin a na a matsai ɗa̱. 
Ali n ayin a tsukutsa a̱ ɗa̱ Mpa ɗa a̱yi, ali a kubana a ayin a na i kuta̱ ka̱nji ka̱ri, mi ta̱ a kuɗika utsura u ɗa̱. Mpa ɗa n yaꞋin ɗa̱ mi ta̱ a̱ kula̱na̱ ɗa̱, mi ta̱ a kinda ɗa̱ ka̱ta̱ mi isa ɗa̱. 
<<N yayi ya kugisangu mu, ka̱ta̱ i ɗika ci ta̱ derere? N yayi kpamu ci yotsonoi, ali ɗa i kugisanku tsu? 
Aza o yoku a̱ ɓa̱yuwa̱i nsolo n le ɗa i ugulani n azanariya, a tsu gisanku ta̱ azurufa e le a̱ ka̱kunzukpa̱tsu, ele ɗa a tsu ɗika kayimi ka azanariya ka̱ta̱ u bonoko a ɗa ka̱ma̱li, ka̱ta̱ a̱ kuɗa̱nku kaꞋa ali sai iɗika a cikpa yi. 
A ci ɗika ta̱ kaꞋa a avangatsu e le a̱ kuka̱ra̱ka̱, a zuwa baci kaꞋa ta lo ka ci shamgba ka tsu wala ba. Ka̱ tsu zumgba̱ ba, ko a vasa baci wa̱ ni u tsu ushuku ba. Ka̱ tsu uta̱ka̱ vuza a kadama ba. 
<<Ka̱ta̱ i cinukpa n kakuna ka nampa ba, ka̱ta̱ i zuwa kaꞋa a̱ ka̱ɗu. Ciɓai n ukuna u nampa, a̱ɗa̱ aza a unushi. 
Ciɓasai n ili i cau, i na i lazai n ayin a ɗe. Adama a na mpa ɗa Ka̱shile, babu kpamu vuza yoku, mpa ɗa Ka̱shile, babu vuza na wi tsu va̱. 
N ugiti n tsu dana ta̱ uma ukuna wu ukocishi, n ili i cacau, koɓolo n i na yi lo a̱ kuta̱wa̱. N danai, kadanshi ka̱ va̱ ki ta̱ a kushamgba, mi ta̱ kpamu a kuyaꞋan i na n cikalai kuyaꞋan dem. 
N ɗekei vuza yoku a kasana tsu manu ma na ma tsu shaɗa ili, a iɗika i daꞋin kpamu vuma na u kushatangu kusheshe ku va̱. N dansa ta̱ ili i na n kuyaꞋan, mi ta̱ ta na a kuyaꞋan i ɗa. 
Panakai mu, a̱ɗa̱ uma a ugbamukaci, a̱ɗa̱ na yi daꞋangi n kuyaꞋan ku kasingai. 
Mpa mi ta̱ ufoɓushi adama a na n zuwa ili i wala derere, makyan mi punu ka̱u ba, ama gogo na wishi u va̱ wi a kuyaꞋan megeshe ba. Mi ta̱ a kuzuwa wishi u va̱ a Urushelima, tsugbayin tsu va̱ tamkpamu a Isaraila. 
