Ishipa.
30.
Vishipa vu Dawuda. Vuzavaguɗu, mi ta̱ a kucikpa wu, adama a na vu wawa mu ta̱, ɗa vu sa̱nka̱i irala i va̱ i lyaꞋa mu. 
N folono ta̱ uɓa̱nki wa̱ nu, Vuzavaguɗu Ka̱shile ka̱ va̱, ɗa tana vu potsokpoi mu. 
Vuzavaguɗu, vu isa mu ta̱ a̱ ubuta̱ wu ukpisa̱, adama a na n ka̱na̱ ta̱ ɗe uye a̱ kugida̱la̱ e kpenle, ama ɗa vu isai mu. 
Cananai ishipa i kucikpa Vuzavaguɗu, a̱ɗa̱ uma a̱ ma̱riki. Ciɓai, n ili i na vuza ciɗa u yaꞋin, i cikpa yi. 
Wupa u ni u tsu geshe ba, ama kasingai ka̱ ni ki ta̱ lo ko wannai, a̱ kushika̱ ta̱ n kayin, ama ka̱ta̱ ma̱za̱nga̱ ma̱ ta̱wa̱ n usana. 
Mpa n ka̱ɗu a̱ ida̱shi, ɗa n danai, <<Ko vuza u kulyaꞋa kelime ka̱ va̱ ba.>> 
Vuzavaguɗu, adama a kasingai ka̱ nu, u ɗa vu shikpa̱i mu tsu katali ka gbayin ku utsura. Ama ayin a na baci vu sokongu ki mu a̱shi a̱ nu, ka̱ta̱ wovon u ka̱na̱ mu ka̱u. 
N ɗeke wu ta̱, Vuzavaguɗu, n folono ta̱ uɓa̱nki u nu. 
<<Yiɗa̱i a̱ kuciya̱ n kuwa̱ baci? Kodokpotsu ke ne ka i a̱ kuciya̱, ɗa baci n gida̱la̱i a kubana a kasaun? A̱kpisa̱ i ta̱ a kufuɗa kucikpa wu? I ta̱ a kusala usuɓi u nu? 
Vuzavaguɗu, panaka mu, pana asuvayali a̱ va̱, Ɓa̱nka̱ mu, Vuzavaguɗu.>> 
Vu bonokoi una̱mgbuka̱tsuma̱ u va̱, wo okpoi kujeꞋe ku ma̱za̱nga̱, vu foɗoi mu akashi a kpalu, vu ukai mu a̱ ma̱za̱nga̱. 
Adama a nannai, mi a kupaɗa bini ba, mi ta̱ a kucikpa wu n ishipa. Vuzavaguɗu, avu ɗa Ka̱shile ka̱va̱, mi ta̱ a kucikpa wu ko wannai. 
