Ishaya.
22.
Na ɗa akaka adama a̱ ka̱ra̱Ꞌa̱ ka tsalatani. Yiɗa̱i yi o koꞋuso wu gogo na, ali ɗa dem vu ɗa̱ i kumbai gaɗi vu kukpa̱ va asaka, 
a̱ɗa̱ likuci i na yi tukpa n kacaꞋa, likuci i na i shanai n yoroli i ma̱za̱nga̱ n a̱ra̱ɗi? Aza a̱ ɗa̱ a na a̱ kuwa̱i ɗe va, a̱ kuwa̱ n ukpa̱ u kotokobi ba, ko ukpa̱ wu ubuta̱ u kuvon ba. 
Aza e kelime a̱ ɗa̱ dem a suma ta̱ ra̱ka̱, e reme le ta̱ babu utawi. Ra̱ka̱ vu ɗa̱ vu na a̱ ka̱na̱i a banka ɗa̱ ta̱ ugbashi, ko a na wo okpoi a sumai ɗe daꞋin. 
Adama a nannai ɗa n danai, <<Ɗenka̱i mu lo, ka̱sukpa̱i mu n shika̱. Ka̱ta̱ i leꞋeshe mu adama a ula̱nga̱shi u na i yaꞋankai uma a̱ va̱ ba.>> 
Vuzavaguɗu, Vuzavaguɗu MalaꞋimili wi ta̱ n kanna ka wuya, n kanna ka atakaci, kanna ko wovon, a̱ Ka̱ra̱Ꞌa̱ ka Tsalatani, kanna ka̱ ma̱shi n kacaꞋa a̱ kula̱nsa̱ uɓa̱nki a kusan. 
Aza e Elim o woki njiki koɓolo n ekeke o odoku n akumbi e le, ɗa aza a Kiru e remei nra̱ga̱. 
A̱ra̱Ꞌa̱ a̱ nu a na vu laꞋi n kuciga dem, a shana ta̱ n ekeke o odoku, ɗa a zuwai akumbi o odoku a shamgbai a̱ utsutsu u likuci, 
Ka̱shile ka takpai ka̱ɓa̱nka̱tsu ka Yahuda. A kanna ka nanlo kaꞋa i kula̱nsa̱ ucanuku u kuvon u na wi usokongi a kakamba, 
ye ene ta̱ nshilya n likuci i Dawuda m ɓatsasa ta̱ n a̱bunda̱i, ɗa i kenuki mini a adaɓa a ɗaka. 
I kecei imashi ya asaka a na i a Urushelima, ɗa i ɓosoi asaka o yoku adama a na i maꞋasaka mashilya ma̱ ciya̱ mo doku utsura. 
Ɗa kpamu i ga̱va̱i ubuta̱ u na i kukpada mini e mere ma nshilya n re n likuci ma adama a kadaɓa ka̱ kuku, ama i bonoko ma̱riki ma̱ ɗa̱ a kubana a̱ ubuta̱ u vuza na u yaꞋin mini ma, ko kpamu i bonoko Vuza na u sheshei kuyaꞋan ili i nampa ya n tsumani ili ba. 
A kanna ka nanlo, ɗa Vuzavaguɗu MalaꞋimili dem, u ɗekei ɗa̱ adama a na i shika̱ n una̱mgbuka̱tsuma̱, i gbonduwo aci a̱ ɗa̱ ka̱ta̱ i uka akashi a una̱mgbi u ka̱tsuma̱. 
Ama la̱na̱i, ma̱za̱nga̱ mi ta̱ lo n kupana ku uyoꞋo, kukiɗa ka anaka nu nlala, kutakuma ki inyama n kusoꞋo ku ma̱kya̱n, <<YaꞋan ci lyaꞋa ka̱ta̱ tsu soꞋo, adama a na mkpaꞋa ci ta̱ a̱ kukuwa̱.>> 
Vuzavaguɗu MalaꞋimili u dansa ta̱ kadanshi ka nampa a atsuvu a̱ va̱, <<Mayun unushi u nampa a kucinukpa n u ɗa ba, ali sai kanna ka na vu kuwa̱i.>> Mpa Vuzavaguɗu MalaꞋimili n dansa ta̱. 
Ili i na Vuzavaguɗu MalaꞋimili u danai mu i ɗaɗa na, <<Bana gogoꞋo vu dana kagbashi ka nampa ka Shebuna vuza na wi a̱ kula̱na̱ kefeku ko tsugono ka. 
Yiɗa̱i vi a kuyaꞋan na, yayi kpamu vuza na u nekei nu katsura ka na vu sheꞋweke ka̱ci ka̱ nu kasaun punu na, avu na vu ga̱va̱i kasaun ka̱ nu zuva, ɗa vu sheꞋwei ubuta̱ u kuvuka u nu a kakpanlai? 
Yeve, Vuzavaguɗu u sheshe ta̱ an wa reme wu gbam-gbam, ka̱ta̱ u vakangu wu daꞋin, avu vuma vu utsura. 
Wi ta̱ a̱ kuka̱ta̱la̱ wu ka̱ta̱ u shiya wu gbam-gbam ka̱ta̱ u taɗuku tsu kolo a kubana a iɗika i gbayin, ta ɗe va̱ kukuwa̱ ka̱ta̱ kpamu ekeke o odoku a̱ nu a shama ɗe. Vo okpo ta̱ ili i wono a kpaꞋa ku vuzagbayin vu nu. 
Mi ta̱ a̱ kuta̱ka̱ wu a ubuta̱ wu ulinga u nu, ka̱ta̱ m bonoko tsugbayin tsu nu a iɗika. 
A kanna ka nanlo mi ta̱ a̱ kusuku e ɗekeke mu kagbashi ka̱ va̱ Eliyakimu kolobo ka Hilikiya. 
Mi ta̱ a kuꞋuka yi motogu mu ulinga ma̱ nu ka̱ta̱ n shiya yi n kaɗambura ka̱ nu a̱ kuyun ku ni, ka̱ta̱ i neke yi tsugbayin tsu nu wa̱ ni. Wi ta̱ o kokpo esheku a aza a na i ida̱shi a Urishelima, n aza a kpaꞋa ku Yahuda. 
Mi ta̱ e kuneke yi katsura ka kpaꞋa ku Dawuda, Ili i na baci u ɓa̱yuwa̱i babu vuza na u kuɓa̱ya̱ngu, i na kpamu u ɓa̱ya̱ngi babu ka̱ɓa̱yuwi. 
Mi ta̱ a kukutangu yi tsu kaguta a̱ ubuta̱ wu utsura, ka̱ta̱ wo okpo kakuba ko tsugono ku ucikpi ka kpaꞋa ke esheku a̱ ni. 
I ta̱ kpamu e kuneke yi tsugbayin tsu kpaꞋa tsu le ra̱ka̱, ka̱ta̱ kumaci ku kpaꞋa ku le ra̱ka̱ ku bono ku zuwaka yi a̱miki, tsu na a tsu saku ili yu ulinga, nvene, n edele a gaɗi vu kirukpa. 
A kanna ka nanlo, Vuzavaguɗu MalaꞋimili u danai, kaguta ka na a̱ shikpa̱i a̱ ubuta̱ wu utsura wa, ki ta̱ o kukoɗo ka̱ta̱ ka̱ yikpa̱, ucanuku u na wi usaɓangi gaɗi vi ni u yikpa̱. Adama a na Vuzavaguɗu ɗa u danai.>> 
