Wila̱.
32.
Gaɗi panakai mu, n ciga ta̱ n yaꞋan kadanshi. YaꞋan aduniyan a pana ka̱la̱ka̱tsu ka̱ va̱. 
YaꞋan kuyotsongusu ku va̱ ku yoꞋo tsu mini ma zuva, ka̱ta̱ kelentsu ka̱ va̱ ko ɗoro uteku tsu ciza, uteku ci ijaꞋashi a̱ ubuta̱ wi itoponi i mita̱, uteku tsu mini ma̱ a̱bunda̱i ma na mi o kuyoꞋo a gaɗi vi ica̱shi. 
Adama na mpa mi ta̱ a kusala ukuna u kula ku Vuzavaguɗu, cikpai tsugbayin tsu Ka̱shile ka̱ ɗa̱. 
A̱yi katali kaꞋa, ulinga u ni u singai u ɗa, uye u ni kpamu ra̱ka̱ wi ta̱ mejege. Ka̱shile ka mayun, vuza na u ci yaꞋan kawuya ba, a̱yi vuza ciɗa ɗa n ka mayun kpamu. 
Ama ele a yaꞋanka yi ta̱ kawuya e kelime ka̱ ni, ele muku n ni n ɗa ba, adama a̱ una̱mgbi u le, uma a gbani-gbani kpamu. 
A̱ɗa̱ ta yi a kuyaꞋanka Vuzavaguɗu nannai, a̱ɗa̱ alau aza unambi wu ugboji? Ashe a̱yi eshekpu a̱ ɗa̱ a ɗa ba, vuza na u yaꞋin ɗa̱, vuza na u yaꞋin ɗa̱ ɗa kpamu u zuwai ɗa̱? 
Ciɓai n ayin a cau, sheshei ka̱ta̱ i la̱na̱ tsukaya tsu cau tsu na tsu lazai. Ecei esheku a̱ ɗa̱ ka̱ta̱ u tonuko ɗa̱, ecei kpamu nkoshi m gba̱ra̱-gba̱ra̱ i ta̱ a kudana ɗa̱. 
Ayin a na MalaꞋimili me pecekei aduniyan uka̱ni u le, ana u peciki uma ra̱ka̱, u kiɗaka ta̱ kumaci dem uteku u ni, derere vu ka̱bunda̱i ka̱ muku mi Isaraila, 
Adama na upecu u Vuzavaguɗu u ɗaɗa uma a̱ ni, Yakubu ɗa upecu wu uka̱ni u ni. 
<<U cinai ni ɗe e meremune, a magbanda a̱ ubuta̱ u na wi babu uma, a iɗika i na i kuwa̱i. Ɗa u kanzai ni, ɗa u la̱na̱i ni uteku tsu muku n a̱shi n ni, 
Uteku tsu mashangi ma na mi a kuyotsongu muku ni uteku tsu na a kuꞋimkpa, u tsu imkpa ta̱ zuva vu muku n ni, u bapa evelyu a̱ ni ka̱ta̱ u kikpatsa le ka̱ta̱ u ɗika le zuva va evelyu a̱ ni. 
Vuzavaguɗu koci a̱yi ɗa u tonoi n a̱yi babu komoci ka̱ ka̱ma̱li ko yoku ka na ko yongoi n a̱yi. 
U zuwai ni u kumbai a gaɗi va aginda, ɗa u lyaꞋatangi ni n ili i kashina. Ɗa u ɓa̱na̱i ni n ishigi i na yi a katali m maniꞋin ma zaitu ma na mu uta̱i a kakpanlai, 
koɓolo m mani ma̱ ka̱guta̱ ma anaka n ma nlala, n ushuma u na wi a ngiri n a̱giri, n kobomburon nu nga̱ji m Bashan, n alkama vu na vu laꞋi n kugaꞋan. Ɗa o soꞋi ma̱kya̱n ma na ma shilyamgbai ma singai. 
<<Ama Jeshuru u yaꞋin ikyamba ɗa u yaꞋin ugbamukaci, u yaꞋin ikyamba, ɗa kpamu u shanai ɗa u gboroi, u ka̱sukpa̱i Ka̱shile ka na ka yaꞋin ni, ɗa u iwain kakpanlai, Kishi ka̱ ni. 
Ɗa a zuwai ni cisheꞋe n omoci a̱ ma̱li e le, ɗa a zuwai ni wupa adama a ukuna wu unata u le. 
E nekei alyuka a̱ wunla̱i u gbani-gbani u na wi Ka̱shile ba, wa a̱ma̱li a na e yevei ba, n a̱ma̱li a savu a na a̱ ta̱wa̱i n ka̱ca̱pa̱, a na ikaya i ɗa̱ i tsu pana wovon ba. 
Ɗa i vakangi kakpanlai ka na ka matsai ɗa̱, ɗa i cinukpai n Ka̱shile ka na ke nekei ɗa̱ wuma. 
<<Vuzavaguɗu we enei nannai ɗa u iwain le adama a wupa u na muku mo olobo ni nkere n ni a zuwai ni. 
Ɗa u danai, <YaꞋan n sokongu a̱shi a̱ va̱ we le, ka̱ta̱ me ene uteku tsu na ukocishi u le u kokpo, adama na ele tsukaya tsu gbani-gbani tsu ɗa, muku mu unambi wu usuɓi. 
A zuwai mu n yaꞋan cisheꞋe n ili i na yi Ka̱shile ba, a zuwai mu kuyaꞋan wupa n a̱ma̱li e le. N kuzuwa le ta̱ a yaꞋan tsurala n uduniya u na wi uma ba, ka̱ta̱ kpamu n zuwa le a yaꞋan wupa n uduniya u na wi n ugboji ba. 
Adama na wupa u va̱ u dyaɓa ta̱ tsa akina, kpamu a ɗa ta na a̱ ka̱na̱ ta̱ kukula̱ ali a̱ ubuta̱ wa̱ a̱kpisa̱. A ɗa i ta̱ a kulyaꞋa aduniyan koɓolo n ica̱Ꞌa̱shi i ni dem, wi ta̱ o kusongu le ali a kubana a̱ kumiꞋi ku kusan. 
<< <Mi ta̱ o kuɓolonku le ndukpa̱, ka̱ta̱ n kotso aya a̱ va̱ ra̱ka̱ we le. 
Kambulu ki ta̱ a kuna le, atakaci a̱ mɓa̱la̱ i ta̱ a kuna le, ndukpa̱ n wuya mi ta̱ o kukoɗoso le. Ka̱ta̱ n suꞋuku le nnama m gbani-gbani n kakamba, n ili i tsukono i na i tsu rono a̱tsuma̱ e le a iɗika. 
Uma a na i pulai kotokobi ki ta̱ a kuna le, aza a na i asuvu a iꞋuwa wovon u ɗa wa kuna le, u ɗa wi ta̱ a kuna nkere n olobo, koɓolo nu nreɓu nu nkoshi. 
Ɗa n danai, <<Mi ta̱ e kubetuwe le, n zuwa a cinukpa n ele a̱ ka̱tsuma̱ ka uma aduniyan,>> 
ama mi a̱ kuka̱sukpa̱ irala i le i ka̱ga̱, ka̱ta̱ a dana, <<Nu utsura we ekiye u tsu u ɗa ci lyaꞋi, Vuzavaguɗu ɗa u yaꞋin kaꞋa ba.>> > 
<<Adama na aza a Isaraila uduniyan u ɗa u na wi babu ugboji, uma a babu kuyeve. 
Ishi baci i n ugboji, ishi ta̱ e kuyeve ili i nampa, ka̱ta̱ e yeve uteku na o kukotsoso. 
Nini ɗai vuma vu te u kufuɗa wo loko uma ka̱kpa̱n (1,000), ko kpamu uma e re a zuwa uma a̱kpa̱n kupa (10,000) a suma, sai de Kakpanlai ke le ke denge le baci, ko kpamu Vuzavaguɗu u nekei le. 
Adama a na kakpanlai ke le ki uteku tsu Kakpanlai ka̱ tsu ba, ko irala i tsu feu e yeve ta̱ nannai. 
Adama a na itacishi i le yu uta̱ ta̱ a̱ ubuta̱ wi itacishi i Sodom, a ashina itacishi i Gomora. Umaci u le wi ta̱ tukpa n tsukono, koɓolo n okono, 
ma̱kya̱n me le tsukono tsu oko tsu ɗa, tsukono tsu gbani-gbani tsu keyenku. 
<< <Ashe mpa n zuwa ili i nampa ya usokongi ba, ɗa m paɗarai i ɗa o mopon ma̱ va̱ ba? 
Ka̱ va̱ kaꞋa n tsupa, mpa ta na mi ta̱ a kutsupa, ayin i ta̱ lo a̱ kuta̱wa̱ an ene e le e kuderece, kanna ka atakaci ke le ka yawa ta̱ ɗevu, ukpa̱ u le wi ta̱ a̱ kuta̱wa̱ an ugipi u a̱shi. 
Vuzavaguɗu wi ta̱ e kuneke uma a̱ ni uba̱ruwi, ka̱ta̱ u pana asuvayali a agbashi a̱ ni, ayin a na baci we enei utsura u le u kotsoi ɗa we enei babu vuza na u buwai, kagbashi ko vuza gbani. 
Ka̱ta̱ u dana, gogo na te a̱ma̱li e le i, kakpanlai ke kusheɗeku ke le? 
A̱ma̱li a na a takumai ushuma wa alyuka u le, ɗa o soꞋi ma̱kya̱n me kuneꞋe ku kusoꞋo me le? YaꞋan a̱ ɗa̱nga̱ ka̱ta̱ a̱ ɓa̱nka̱ le. YaꞋan e neke ɗa̱ ubuta̱ u kusheɗeku. 
<< <La̱na̱i gogo na, an wo okpoi mpa n ka̱ci ka̱ va̱, mpa ɗa a̱yi, babu ka̱ma̱li ko yoku ka na ki lo sai mpa. N tsu una ta̱ ka̱ta̱ kpamu n ɗa̱ngusa̱ n wuma, N tsu zuwa ta̱ muna, ka̱ta̱ kpamu n potsotongu, babu vuza na wi n utsura u na wa ki isa vuza e ekiye a̱ va̱. 
Adama a na n ɗa̱ngusa̱ ta̱ ekiye a̱ va̱ zuva ɗa n kucinai n wuma u va̱. Ɗa baci de mi n wuma a kubana uteku, 
ayin a na baci m gboroi kotokobi ka kutasa ka̱ va̱, ɗa n remei kaꞋa e ekiye a̱ va̱ adama a na n yaꞋan afada, n kuyaꞋan ta̱ katsupu a̱ ubuta̱ wi irala i va̱ ka̱ta̱ n yaꞋan katsupa wa aza a na a iwain mu. 
Mi ta̱ a kuzuwa aya a̱ va̱ o soꞋo mpasa ali m maka le, kotokobi ka̱ va̱ kpamu ka takuma inyama nu mpasa n uma a na a unai, n aza na e remei a̱ ubuta̱ u kuvon n tsugbayin tsa aza e kelime a irala.> 
<<YaꞋin ma̱za̱nga̱, a̱ɗa̱ uduniyan, yaꞋin ma̱za̱nga̱ koɓolo n uma a Vuzavaguɗu, adama a na wi ta̱ a ku tsupaka agbashi a̱ ni mpasa n le, u kutsupa ta̱ irala i ni. Ka̱ta̱ u shikpa unushi wi iɗika i ni n uma.>> 
Musa u ta̱wa̱i koɓolo n Jesuwa kolobo ka Nun, ɗa u dansai ukuna wi iɗani i vishipa vu nampa atsuvu a uma. 
An Musa u kotsoi kudansa kakuna ki iɗani ka nampa ra̱ka̱ a̱ ubuta̱ wa aza a Isaraila, 
U danai le, <<Remei kadanshi ka̱ wila̱ ka na n kecekei ɗa̱ na anana a̱ a̱ɗu a̱ ɗa̱ ra̱ka̱. Ka̱ta̱ i piꞋisaka muku n ɗa̱ n tono kaꞋa mayin. 
Ba kadanshi kaꞋa gbani nannai koci ba, ka ɗaɗa wuma u ɗa̱. N kaꞋa ya̱ kuciya̱ wuma wu ugaɗi a iɗika i na yi a kuciga kupasa Kuɗolu ku Urudu ku isa.>> 
A kanna ka nanlo ka ɗa Vuzavaguɗu u danai Musa, 
<<Kumba gaɗi a kubana Abarim a kusan ku Nebo a iɗika i Mowabu a kinda upashi u Jeriko, ka̱ta̱ ve ene KanaꞋana, iɗika i na n cigai kuneke uma a Isaraila yo okpo ubuta̱ wu uka̱ni u le. 
Ɗe a kusan ku na vu kumbai va, ta ɗe va̱ kukuwa̱ ka̱ta̱ vu tono ikaya i nu, derere uteku tsu na Haruna vuza nu u kuwa̱i a kusan ku Horu u tonoi ikaya i ni. 
Adama a na dem vu ɗa̱ i nusaka mu ta̱ a̱ a̱shi a aza a Isaraila ɗe a̱ mini ma Mariba vu Kadeshi a agbata a Zinu. Adama a na i iwan ta̱ kuyotsongu ukuna u ciɗa a̱ ka̱tsuma̱ ka aza a Isaraila. 
Uteku tsu nampa, vi ta̱ e kene iɗika ya daꞋangi, ama vi a kuꞋuwa punu a iɗika i na me kuneke aza a Isaraila ba.>> 
