Ishaya.
13.
Na va ɗaɗa akaka adama a Babila a na Ishaya maku ma Amazo wi isai a̱ ubuta̱ u Ka̱shile. 
Ɗengusa̱i urotu u kakashi a nsasan n na mi n ili ba, orukpokoi le ka̱u, ɗekei le n kukiye adama a na a uwa utsutsu u likuci ya aza a gbagbaꞋin. 
N neke ta̱ ɗe kadanshi a kubana wa aza ciɗa a̱ va̱. N ɗeke ta̱ ɗe osoji a̱ va̱ a bana o yotsongu a na mpa mi a wupa. I ta̱ a kuyaꞋan ma̱za̱nga̱ a ayin a na baci n lyaꞋi. 
Panai, kacaꞋa a gaɗi vu kusan an koɓolo ka gbayin ka uma, adanshi ka̱bunda̱i ko osoji kaꞋa ki nwalu a kubana a ubuta̱ u kuvon. Panai uteku u na tsugono kakau ci o yoroli, adanshi uma a aduniyan a ɗa i a nwalu koɓolo. Vuzavaguɗu ɗa wi o kufoɓuso osoji adama o kuvon. 
A̱ uta̱ ta̱ a iɗika i daꞋin ka̱u, ɗe a uteku wa aduniyan, Vuzavaguɗu wi ta̱ a̱ kuta̱wa̱ n yunatsu i wupa u ni adama a na wu una aduniyan dem. 
Lapai una̱, adama a na kanna ka Vuzavaguɗu ka yawa ta̱ ɗevu. Ki ta̱ a̱ kuta̱wa̱ tsu na munuka ma̱ tsu uta̱ u MalaꞋimili. 
Adama a nannai ekiye dem i ta̱ a̱ kukuwa̱ adama o wovon, Ka̱ɗu de dem ki ta̱ e kuderekpe. 
Ka̱ta̱ uma a̱ rikpa̱ adama o wovon. Mɓa̱la̱ n una̱mgbi u ka̱tsuma̱ mi ta̱ kuna le, i ta̱ a kupana mɓa̱la̱ tsu vuka va̱ a̱ga̱nda̱ a limata. I ta̱ a̱ kindanai n wovon ka̱ta̱ o oro a̱shi e le adama o wono. 
La̱na̱, kanna ka Vuzavaguɗu ka ki ta̱ lo a̱ kuta̱wa̱, kanna ka atakaci n kanna ka̱ mɓa̱la̱, koɓolo n wupa u gbayin an wo bonoko likuci ya agali. Ka̱ta̱ wu una aza a unushi a na i punu dem. 
Azangata a gaɗi n ili i na yi punu a̱ ka̱tsuma̱ ke le dem o kudoku e neke kutashi ba. Kanna ki ta̱ o kokpo n ka̱yimbi, wotoi kpamu wo kudoku we neke kutashi ba. 
Mi ta̱ a kutakacika aduniyan adama a kawuya ka̱ ni, aza a gbani-gbani kpamu adama a unushi u le. Mi ta̱ a kuzuwaka aza a ugbamukaci uteku ka̱ta̱ m bonoko a̱ra̱ɗi a aza a ugbamukaci ukuna u gbani. 
Mi ta̱ a kuzuwa uma a yaꞋan ugushi u laꞋa azanariya endeꞋen, ka̱ta̱ n zuwa vuma wo okpo atakaci a̱ kuciya̱ uteku tsa azanariya a singai a Ofiri. 
Adama a nannai a kanna ka na ka̱ɗu ka̱ va̱ ka̱ kula̱i, mi ta̱ a̱ kugba̱ɗa̱sa̱ gaɗi, ka̱ta̱ aduniyan a̱ gba̱ɗa̱ a̱ ubuta̱ u na i adama a wupa u Vuzavaguɗu MalaꞋimili, a kanna ka wupa u gbayin u ni. 
Uma dem i ta̱ a kusuma an mesheun ma na o lokoi a̱ ubuta̱ u kutambu, ko tsu nlala n na mi babu maguɓi. Vuma dem wi ta̱ o kubono a̱ ubuta̱ u uma a̱ ni, yaba dem wi ta̱ a kusuma o kubono a iɗika i ni. 
Vuza na baci de a̱ ciya̱i i ta̱ a kusapa yi m masara sai ukpa̱, vuza na kpamu a̱ ka̱na̱i i ta̱ a kuna yi n kotokobi. 
I ta̱ a kukiɗa nreɓu n le gbati-gbati a̱ a̱shi e le. I ta̱ a̱ kula̱nga̱sa̱ i iꞋuwa i le a̱ pura̱ ucanuku u le, ka̱ta̱ a̱ ka̱na̱sa̱ a̱ma̱ci e le a yaꞋan tsugbani n ele. 
VUZAVAGUƊU u danai, La̱na̱, mi ta̱ a kukushangu aza a Madaya a̱ shilika̱ n ele, uma a na e keɓecei n azanariya ko a cigai azurufa ba. 
Ni njiki n le n ɗa a kunaka olobo a utsura, a kupana asuvayali a nreɓu ko o yotsongu ka̱ɗu ka asuvayali a kubana u muku ba. 
Babila, tsugbayin tsu tsugono, a̱ra̱ɗi a tsugbayin tsa aza a Kaldiya, i ta̱ o kokpo tsu na u yaꞋin n Sodom n Gomora, ayin a na baci Ka̱shile ka vakangi le. 
Babu vuza na u kuda̱sa̱ngu ɗe ko u yongo ɗe ali nu ntsukaya n na n kuta̱wa̱. Babu kpamu vuza va Alaraba vu na u kuka̱nza̱ ɗe ka̱pa̱m ka̱ ni, babu maguɓi ma na ma kulina ɗe n ushiga u ni. 
Nnama n kakamba mi ta̱ a kuvaku lo. NsheꞋe n kakamba mi ta̱ a kushana a kpaꞋa ku ni. Mkpa̱tuwa̱n mi ta̱ a kuyaꞋan lo cikinda, nren mi ta̱ o kuyongo lo a kaɗikpangusu. 
A̱kunzu i ta̱ o kuyongo a nshilya mu utsura n ni, ka̱ta̱ nsheꞋe n kakamba n yaꞋan enle e kefeku ka singai ka̱ ni. Ayin a iɗika i Babila o okpo ta̱ ukeci, a ɗa a buwa m megeshe ba. 
